ŠILALĖS RAJONO SAVIVALDYBĖS

TARYBA

SPRENDIMAS

DĖL ŠILALĖS RAJONO SAVIVALDYBĖS TARYBOS 2019 M. LIEPOS 26 D. SPRENDIMO NR. T1-173 „DĖL SVEIKATOS APSAUGOS PROGRAMOS ĮGYVENDINIMO GERINANT SVEIKATOS PRIEŽIŪROS ĮSTAIGŲ ŽMOGIŠKUOSIUS IŠTEKLIUS SUDARANT SĄLYGAS PRITRAUKTI IR IŠLAIKYTI MEDICINOS SPECIALISTUS TVARKOS APRAŠO PATVIRTINIMO“ PAKEITIMO

2020 m. sausio 31 d. Nr. T1-28

Šilalė

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Šilalės rajono savivaldybės taryba nusprendžia:

1. Pakeisti Sveikatos apsaugos programos įgyvendinimo gerinant sveikatos priežiūros įstaigų žmogiškuosius išteklius sudarant sąlygas pritraukti ir išlaikyti medicinos specialistus tvarkos aprašą, patvirtintą Šilalės rajono savivaldybės tarybos 2019 m. liepos 26 d. sprendimu Nr. T1-173 „Dėl Sveikatos apsaugos programos įgyvendinimo gerinant sveikatos priežiūros įstaigų žmogiškuosius išteklius sudarant sąlygas pritraukti ir išlaikyti medicinos specialistus tvarkos aprašo patvirtinimo“, ir jį išdėstyti nauja redakcija (pridedama).

2. Paskelbti informaciją apie šį sprendimą vietinėje spaudoje, o visą sprendimą – Šilalės rajono savivaldybės interneto svetainėje www.silale.lt ir Teisės aktų registre.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regiono apygardos administracinio teismo Klaipėdos rūmams (Galinio Pylimo g. 9, 91230) per vieną mėnesį nuo šio sprendimo paskelbimo dienos.

Savivaldybės meras	Algirdas Meiženis

PATVIRTINTA

Šilalės rajono savivaldybės tarybos

2019 m. liepos 26 d. sprendimu

Nr. T1-173 (Šilalės rajono savivaldybės

tarybos 2020 m. sausio 31 d. sprendimo

Nr. T1-28 redakcija)

SVEIKATOS APSAUGOS PROGRAMOS ĮGYVENDINIMO GERINANT SVEIKATOS PRIEŽIŪROS ĮSTAIGŲ ŽMOGIŠKUOSIUS IŠTEKLIUS SUDARANT SĄLYGAS PRITRAUKTI IR IŠLAIKYTI MEDICINOS SPECIALISTUS TVARKOS APRAŠAS

I SKYRIUS

BENDROSIOS NUOSTATOS

1. Sveikatos apsaugos programos įgyvendinimo gerinant sveikatos priežiūros įstaigų žmogiškuosius išteklius sudarant sąlygas pritraukti ir išlaikyti medicinos specialistus tvarkos aprašas (toliau – Aprašas) nustato skatinimo, finansavimo teikimo sąlygas, tvarką ir objektus, kuriems esant Šilalės rajono savivaldybė (toliau – Savivaldybė) gali dalyvauti Savivaldybės viešosiose asmens sveikatos priežiūros įstaigose (toliau – Įstaiga) trūkstamų specialybių gydytojams ir gydytojams rezidentams sudarant palankias sąlygas atvykti dirbti, kad būtų užtikrinti Įstaigų veiklos poreikiai, teikiamų paslaugų gyventojams prieinamumas ir kokybė.

2. Aprašas skirtas įgyvendinti Savivaldybės 2019–2021 metų strateginio veiklos plano, patvirtino Savivaldybės tarybos 2019 m. kovo 28 d. sprendimu Nr. T1-66 „Dėl Šilalės rajono savivaldybės 2019–2021 metų strateginio veiklos plano patvirtinimo“, 04 programos (Sveikatos apsaugos programa) 2 tikslo 2 uždavinį (gerinti sveikatos priežiūros įstaigų žmogiškuosius išteklius sudarant sąlygas pritraukti ir išlaikyti medicinos specialistus).

3. Apraše vartojamos sąvokos:

3.1. Atvykęs trūkstamos specialybės gydytojas (toliau – gydytojas) – gydytojas, pradėjęs dirbti Įstaigoje po Aprašo pakeitimo patvirtinimo Savivaldybės tarybos sprendimu ir šios specialybės gydytojo poreikis yra patvirtintas Savivaldybės tarybos sprendimu.

Šis gydytojas Įstaigoje dirba nuolatinai vieno etato krūviu.

3.2. Išmoka gydytojui – gydytojui 5 metus mokama ne daugiau kaip 3 000 eurų dydžio kasmetinė išmoka, skirta gydytojo poreikiams tenkinti.

3.3. Paskolos dengimas rezidentui – paskolos už rezidentūros studijas kompensavimas (ne daugiau kaip 7 000 eurų už vienus rezidentūros studijų metus).

3.4. Kelionės išlaidų iš namų į darbą gydytojui kompensavimas pagal teisės aktais nustatytą tvarką – jei gydytojo gyvenamoji vieta nuo darbo vietos yra daugiau nei 50 kilometrų.

3.5. Kitos Apraše vartojamos sąvokos suprantamos taip, kaip jos apibrėžiamos Lietuvos Respublikos medicinos praktikos įstatyme ir kituose teisės aktuose.

II SKYRIUS

SKATINIMO PRIEMONĖS IR JŲ TAIKYMO TVARKA ATVYKSTANTIEMS GYDYTOJAMS IR REZIDENTAMS

4. Apraše numatytos šios skatinimo priemonės:

4.1. ne daugiau kaip 3 000 eurų kasmetinė išmoka gydytojo poreikiams tenkinti 5 metus, išmoką išmokant paskutinį atidirbtų metų ketvirtį;

4.2. ne daugiau kaip 7 000 eurų už rezidentūros studijas kompensavimas;

4.3. kelionės išlaidų iš namų į darbą gydytojui kompensavimas pagal teisės aktais nustatytą tvarką – jei gydytojo gyvenamoji vieta nuo darbo vietos yra daugiau nei 50 kilometrų;

4.4. skatinimas skiriamas tik vienai priemonei.

5. Skatinimo priemonėmis pasinaudojęs gydytojas įsipareigoja Įstaigoje (-ose) dirbti ne mažiau 1 etato krūviu, o rezidentas – ne trumpiau kaip 10 metų nuo pirmos darbo dienos Įstaigoje, dirbdamas ne mažesniu nei 1 etato darbo krūviu, (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas) ne budėjimais.

Skiriant skatinimo priemonę pagal 4.1 ir 4.3 papunktį, įpareigojimas, kiek metų turi atidirbti gydytojas, nenurodomas.

6. Jei gydytojas pageidauja, kad būtų remiamas būsto įsigijimas ir jam reikalinga visa 15000 eurų suma iš karto, tuomet sutartimi tarp savivaldybės, gydytojo ir Savivaldybės asmens sveikatos priežiūros įstaigos, kurioje gydytojas dirbs, gydytojas įsipareigoja įstaigoje dirbti ne mažiau kaip 5 metus nuo paramos gavimo dienos.

7. Neskatinami tik budėjimus Įstaigoje dirbantys gydytojai.

8. Nėštumo ir gimdymo atostogų bei atostogų vaikui prižiūrėti metu išmoka nemokama.

III SKYRIUS

DOKUMENTŲ PATEIKIMO IR FINANSAVIMO TEIKIMO TVARKA

9. Prašymą (priedas) dėl 4 punkte nurodytų skatinimo priemonių finansavimo Įstaigos vadovas teikia Savivaldybės administracijos direktoriui. Prie prašymo pridedami pasirinktos skatinimo priemonės skyrimo reikalingumą pagrindžiantys dokumentai (jei prašoma parama rezidentūros studijoms apmokėti), Įstaigos teikiamų paslaugų prognozės ir medicinos specialistų poreikio prognozės ir poreikio analizė. Dokumentai apie Įstaigos finansinę situaciją.

10. Prašymas gali būti pateiktas paštu, elektroniniu būdu, kai valstybės elektroninės valdžios sistemoje teikiama elektroninė paslauga, arba per atstovą Savivaldybės administracijos priimamajame, J. Basanavičiaus g. 2, Šilalė.

11. Įstaigos prašymą nagrinėja Savivaldybės tarybos sprendimu patvirtinta Sveikatos apsaugos programos įgyvendinimo komisija (toliau – Komisija).

12. Komisija savo darbe vadovaujasi Savivaldybės tarybos sprendimu patvirtintais Komisijos nuostatais ir Aprašu.

13. Komisija apsvarsto Įstaigos prašymą ir teikia Savivaldybės administracijos direktoriui dėl skatinimo priemonių taikymo Įstaigos siūlomiems kandidatams motyvuotą siūlymą:

13.1. teikti finansavimą;

13.2. neteikti finansavimo, nurodydama motyvus, kodėl neskirtinas finansavimas.

14. Sprendimą dėl finansavimo teikimo priima Savivaldybės administracijos direktorius.

15. Savivaldybės gydytojas rengia Savivaldybės administracijos direktoriaus įsakymo ir sutarties projektą dėl finansavimo teikimo taikant skatinimo priemonę gydytojui ar rezidentui.

16. Įstaiga apie priimtą sprendimą dėl finansavimo teikimo taikant skatinimo priemonę gydytojui ar rezidentui informuojama ne vėliau kaip per 10 darbo dienų nuo sprendimo priėmimo dienos. Įstaigai elektroniniu būdu ar registruotu paštu prašyme nurodytu adresu išsiunčiama arba įteikiama Savivaldybės administracijos direktoriaus įsakymo kopija.

17. Savivaldybės administracija su Įstaiga pasirašo sutartį dėl finansavimo teikimo taikant skatinimo priemonę gydytojui ar rezidentui. Sutarties formą tvirtina Savivaldybės administracijos direktorius.

18. Per mėnesį nuo sutarties tarp Savivaldybės administracijos ir Įstaigos įsigaliojimo dienos Įstaiga su gydytoju, kuriam skiriamas rėmimas, arba rezidentu sudaro sutartį, kurioje turi būti numatyti Įstaigos ir gydytojo ar rezidento įsipareigojimai, teisės ir atsakomybė, sutarties nutraukimo tvarka ir kt.

19. Pasirašytos sutarties su gydytoju arba rezidentu kopija, patvirtinta teisės aktų nustatyta tvarka, per 10 dienų nuo jos pasirašymo dienos privalo būti pateikta Savivaldybės administracijos direktoriui ir saugoma pagal Savivaldybėje nustatytą sutarčių saugojimo tvarką kaip neatsiejama sutarties tarp Savivaldybės administracijos ir Įstaigos dalis.

20. Jei per nustatytus terminus Įstaiga dėl nepateisinamos priežasties nepateikia su gydytoju arba rezidentu, kuriam skiriamas rėmimas, pasirašytos sutarties kopijos Savivaldybės administracijai, sutartis tarp Savivaldybės administracijos ir Įstaigos nutraukiama.

21. Už sutartinių įsipareigojimų įvykdymą atsakinga Įstaiga, pasiūliusi gydytojo ar rezidento kandidatūrą ir su juo sudariusi sutartį. Gydytojui ar rezidentui pažeidus sutarties sąlygas, Įstaiga ne ginčo tvarka privalo grąžinti sutartyje, pasirašytoje su Savivaldybės administracija, numatytas (skirtas) lėšas į Savivaldybės biudžetą.

IV SKYRIUS

APRAŠO ĮGYVENDINIMAS IR FINANSAVIMAS

22. Aprašo įgyvendinimą koordinuoja Savivaldybės gydytojas.

23. Aprašui įgyvendinti lėšos skiriamos ir kiekvienais metais numatomos Sveikatos apsaugos programoje tvirtinant ar tikslinant Savivaldybės biudžetą.

24. Įstaiga, kuriai reikalingas gydytojas specialistas, privalo parengti darbo vietos būsimam darbuotojui sukūrimo (nepiniginių priemonių) planą, numatyti darbo organizavimo būdą, techninio aprūpinimo galimybes, darbo apmokėjimo sistemą, kvalifikacijos kėlimo galimybes. Savivaldybės administracijos direktoriui nepiniginių priemonių planas teikiamas su prašymu dėl finansavimo teikimo taikant skatinimo priemones.

25. Vertinant asmens sveikatos priežiūros prašymą dėl gydytojo finansinio rėmimo pagal kurį nors Apraše nurodytą punktą ar punktus, atsižvelgiama į Įstaigos finansines galimybes pačiai Įstaigai remti atvykstantį dirbti trūkstamos specialybės gydytoją.

V SKYRIUS

ATSAKOMYBĖ

26. Įstaigos vadovas privalo ne vėliau kaip per 10 darbo dienų raštu informuoti Savivaldybės administraciją, jeigu rezidentas nutraukia studijas Lietuvos Respublikos ar užsienio universitetuose arba darbo santykius su Įstaiga (-omis), nepraėjus dešimčiai metų nuo pirmos darbo dienos Įstaigoje.

27. Skatinimo priemonei gautą sumą Įstaiga privalo grąžinti savivaldybei, jeigu rezidentas nutraukia studijas Lietuvos Respublikos ar užsienio universitetuose arba darbo santykius su Įstaiga (-omis), nepraėjus dešimčiai metų nuo pirmos darbo dienos Įstaigoje.

28. Įstaiga už gautas lėšas atsiskaito Savivaldybės administracijos ir Įstaigos sutartyje nustatyta tvarka ir terminais.

29. Jei visa lėšų suma iki 15 000 eurų skiriama pirmaisiais paramos skyrimo metais būstui įsigyti, paramos gavėjas privalo pateikti Įstaigai, o Įstaiga Savivaldybės administracijai (direktoriui) dokumentus, įrodančius, kad medicinos specialistas tikrai ketina įsigyti būstą ir tas lėšas panaudos būsto įsigijimui (sutarties su būsto pardavėju kopiją, patvirtintą notaro, ar banko išrašo kopiją dėl paskolos suteikimo būsto įsigijimui). Jei skiriama lėšų suma iki 15000 eurų iš karto būsto įsigijimui, tokiu atveju sutartyje tarp gydytojo, Savivaldybės ir Įstaigos numatoma, kad šis gydytojas privalo išdirbti Įstaigoje ne mažiau kaip 5 metus.

30. Ne pagal paskirtį panaudotos lėšos iš kaltų asmenų gali būti išieškomos teisine tvarka ir rėmimas nutraukiamas.

31. Įstaiga atsako už pateiktos informacijos ir duomenų teisingumą.

VI SKYRIUS

BAIGIAMOSIOS NUOSTATOS

32. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

33. Aprašą tvirtina, keičia ir papildo Savivaldybės taryba.

34. Savivaldybės Kontrolės ir audito tarnyba ir Savivaldybės administracijos Centralizuotas vidaus audito skyrius kontroliuoja paskirtų lėšų panaudojimą.

__________________

Sveikatos apsaugos programos

įgyvendinimo gerinant sveikatos

priežiūros įstaigų žmogiškuosius

išteklius sudarant sąlygas pritraukti

ir išlaikyti medicinos specialistus

tvarkos aprašo priedas

(Prašymo dėl finansavimo teikimo taikant skatinimo priemones forma)

_______________________

Šilalės rajono savivaldybės administracijai

PRAŠYMAS

DĖL FINANSAVIMO TEIKIMO TAIKANT SKATINIMO PRIEMONES

...................

(data)

Šilalė

1. 1.1. Savivaldybės viešosios asmens sveikatos priežiūros įstaigos kontaktiniai duomenys 1.2. Atvykusio trūkstamos specialybės gydytojo/rezidento kontaktiniai duomenys Vardas Pavardė Gyvenamosios vietos adresas: Tel. El. paštas
2. Kuriai priemonei remti ir kokia lėšų suma prašoma: 2.1. atvyksiančio trūkstamos specialybės gydytojo rezidento profesinės kvalifikacijos/rezidento studijų pavadinimas, studijų trukmė, studijų kaina; 2.2. kelionės išlaidų kompensacija (nurodomas atstumas, kurį važiuoja gydytojas iš namų iki gydymo įstaigos ir reikalinga lėšų suma, apskaičiuota pagal galiojančius teisės aktus, kelionės išlaidoms kompensuoti); 2.3. gydytojo gerbuviui pagerinti prašoma skirti 5 metus po 3000 eurų lėšų suma; 2.4. vienkartinė 15000 eurų parama būsto įsigijimui.
3. Atvykusio trūkstamos specialybės gydytojo/rezidento reikalingumo motyvai Įstaigoje (paslaugos poreikio ir specialistų poreikio analizė: įvertinti atitinkamos kvalifikacijos gydytojų skaičių rajone, gydytojų amžių, laikotarpį, nuo kada trūksta gydytojo, įstaigos paslaugų plėtros prognozes, kitus duomenis ir faktus): 3.1. 3.2. 3.3. 3.4. 3.5.
4. Nurodyti, ar atvykęs trūkstamos specialybės gydytojas/rezidentas dirba kitose gydymo įstaigose. Jei taip, kokiose gydymo įstaigose, kokiu darbo krūviu
5. Pridedami dokumentai (asmens tapatybę patvirtinantys dokumentai, darbo sutarties su Įstaiga kopija, rezidentūros studijas patvirtinančių dokumentų kopija, pažyma apie studijas ir jų kainą): 5.1. dokumentais pagrįsta Įstaigos finansinė padėtis; 5.2. asmens, kuriam numatoma skirti paramą, tapatybę patvirtinantys dokumentai; 5.3. darbo sutarties su Įstaiga kopija; 5.4. rezidentūros studijas patvirtinančių dokumentų kopija; 5.5. pažyma apie studijas ir jų kainą. 5.6. kiti reikalingi dokumentai. 5.7. kita nepaminėta anksčiau išdėstytuose punktuose informacija, jei ji svarbi teikiant prašymus.

__________________	_______________	_______________________

(Įstaigos atstovas, -ė)	(parašas)	(vardas ir pavardė)

_____________________	_________________	_____________________________

(Gydytojas, -a/ rezidentas, -ė)	(parašas)	(vardas ir pavardė)

________________________